陪曹使君飲郭别乘舍夜歸奉寄
作者：毛滂
朝代：宋

paragraphs: 金波灔灔梨花玉，春色兩枝嬌映肉。
夜堂鶯燕落梁塵，秋簾風露昏銀燭。
倦客歸來半白頭，舊約參差兩黄菊。
新年斗酒亦徑醉，道舊驩然能五六。
御史家兒反温克，風前玉樹何由俗。
上客凛凛八尺身，秀在兩眉詩在腹。
醒狂司隸醉奈何，猛雨瀾翻無軟熱。
不嫌呼酒反勸君，要看春空雲郁郁。
明朝寧辭一日病，清時未可三閭獨。
倒冠落佩郭南門，長庚晱晱山簇簇。
回頭一笑墮渺茫，卧聽桐魚喚僧粥。